钦定古今图书集成/明伦汇编/官常典/第473卷 > 卫雄 姬澹
## 钦定古今图书集成/明伦汇编/官常典/第473卷 > 卫雄 姬澹

按《魏书卫操传》：“雄字世远，澹字世雅，并勇健多计画。
晋世州从事。既与卫操俱入国，桓帝壮其膂力，并以
为将，常随征伐，大著威名。桓帝之赴难也，表晋列其
勋效，皆拜将军。雄连有战功，稍迁至左将军、云中侯。
澹亦以勇绩著名，桓帝末，至信义将军、楼烦侯。穆帝
初，并见委任。卫操卒后，俱为左右辅相。六修之逆，国”
内大乱，新旧猜嫌，迭相诛戮。雄、澹并为群情所附，谋
欲南归，言于众曰：“闻诸旧人忌新人悍战，欲尽杀之。
吾等不早为计，恐无种矣！”晋人及乌丸惊惧，皆曰：“生
死随二将军。”于是雄澹与刘琨、任子遵率乌丸、晋人
数万众而叛。琨闻之大悦，率数百骑驰如平城，抚纳
之。会石勒攻琨，乐平太守韩据请救于琨，琨以得雄
澹之欲，众因其锐以灭石勒。雄澹谏曰：“乱民饥疲，未
可便用，宜休息观衅而动。”琨不从，使雄澹率众讨勒，
琨屯广牧，为之声援。勒率轻骑与雄澹战，澹大败，率
骑千馀奔于代郡，勒遣孔苌追灭之。